金剛隨機無盡頌 啟唱真乘
作者：釋印肅
朝代：宋

paragraphs: 稽首一切智，圓通十方慧。
無上兩足尊，法體含三世。
歸命萬德師，與慈啟大悲。
溥度恒沙眾，願力難思□。
解空無比量，世出世間上。
了義修多羅，圓明真實相。
慧命久住持，阿僧歷劫祇。
如今言下會，碎體報難齊。
我欲窮真法，法則非非法。
雖法非正固，要會無法法。
隨文偈贊之，標宗立妙機。
通方聞便喜，聲聞應皺眉。
紅露穿碧海，是汝心非綵。
不是風幡動，如如無變改。
白日繞須彌，只今是阿誰。
共君一夜話，勝讀十年書。